Wong sing nandhang flu disaranaké kanggo akèh istirahat, minum akèh cuwèran, ngéndhani panggunaan alkohol lan rokok, lan yèn diperlokaké, ngonsumsi obat kayata asetaminofen (parasetamol) kanggo ngredhakaké gejala mriyang lan perih otot sing gegandhèngan karo flu.[106] Bocah-bocah lan nom-noman kanthi gejala flu (utamané mriyang) sabeciké ngéndhani panggunaan aspirin nalika infèksi influenza (utamané influenza tipe B), amarga bisa nimbulaké Sindrom Reye, sawijining panyakit ati sing langka nanging duwé potènsi nimbulaké pepati.[107] Amarga influenza disababaké déning virus, antibiotik ora duwé prabawa marang infèksi; kejaba diwènèhaké kanggo infèksi sékundhèr kayadéné pneumonia baktérialis. Pangobatan antiviral bisa èfèktif, nanging sebagéyan galur influenza bisa nuduhaké résistènsi marang obat-obat antivirus standar.[108]